Markus Meckel

Markus Meckel (født 18. august 1952 i Müncheberg ved Frankfurt an der Oder i Brandenburg) er en tysk sosialdemokratisk politiker, protestantisk prest og tidligere DDR-opposisjonell.
Meckel deltok i opposisjonen mot kommunistregimet i DDR fra 1970-årene, og tok i oktober 1989 initiativ til grunnleggelsen av Sozialdemokratische Partei in der DDR, og var partiets talsmann, nestleder og fungerende leder. Partiet gikk inn i SPD 26. september 1990.

Ved det frie valget 18. mars 1990 ble han innvalgt i Folkekammeret i DDR. Han var DDRs utenriksminister i regjeringen de Maizière fra 12. april til 20. august 1990, og spilte dermed en sentral rolle i forberedelsen av Tysklands gjenforening. Meckel har vært medlem av Forbundsdagen siden 3. oktober 1990.

Fra 1992 til 1994 var han SPDs saksordfører i kommisjonen Aufarbeitung von Geschichte und Folgen der SED-Diktatur in Deutschland og fra 1994 til 1998 SPDs saksordfører i kommisjonen Überwindung der Folgen der SED-Diktatur im Prozess der Deutschen Einheit.

I Forbundsdagen er Meckel ellers spesielt opptatt av Europa-politikk og forholdet til Polen. Han har vært formann for den tysk-polske parlamentarikergruppen siden 1994. Siden 1991 har han også vært medlem av NATOs parlamentariske forsamling og har ledet den tyske delegasjonen siden 1998. Han var visepresident for NATOs parlamentariske forsamling fra november 2000 til november 2002.

Meckel er rådsformann i Stiftung zur Aufarbeitung der SED-Diktatur og rådgiver for den føderale kommissæren for Stasi-arkivene (Bundesbeauftragte für die Stasi-Unterlagen).

 Utmerkelser 
 1995 Forbundsrepublikken Tysklands fortjenstorden 1. klasse.
 1998 Ridderkorset av Republikken Polens fortjenstorden.
 2002 Den litauiske Storfyrst Gediminas av Litauens orden.
 2003 Viadrina-prisen.
 2004 Den estiske Terra Mariana-korsets orden, 2. klasse.
 2005 Den latviske Trestjerneordenen.

 Referanser 

 Eksterne lenker 


 Biografi, Forbundsdagen 

Kategori:Borgerrettsforkjempere i DDR
Kategori:Medlemmer av Forbundsdagen
Kategori:DDR-politikere
Kategori:SPD-politikere
Kategori:Tyske lutherske prester
Kategori:Forbundsrepublikken Tysklands fortjenstorden
Kategori:Terra Mariana-korsets orden
Kategori:Personer fra Landkreis Märkisch-Oderland
Kategori:Personer tilknyttet NATO